ПщIэ зыхуэтщI нэхъыжьыфI
Нобэ илъэс 60 ирокъу Зеикъуэ Музыкэ еджапIэм и унафэщI, композитор-уэрэдус Жылау Арсен.
ДэрэжэгъуэкIэ цIыкIуми инми яхуэупсэ нэхъыжьыфIым и Iэдакъэм къыщIэкIащ сабийхэм папщIэ итха уэрэд куэд. Ахэр сабий гъэсапIэхэмрэ курыт еджапIэхэмрэ екIуалIэ цIыкIухэм ягъэзащIэ. Арсен и уэрэдхэр иту тхылъ зыбжанэ къыдагъэкIащ, ди усакIуэ цIэрыIуэхэм я псалъэхэр щIэлъу. Абы и уэрэдхэр теухуащ Хэкум, адыгэ хабзэм, адэжь щIыналъэм.
ПщIэ зыхуэтщI Арсен, уи махуэшхуэмкIэ дынохъуэхъу! Уи узыншагъэр быдэу, уи гуащIэр мыкIуэщIу, гукъыдэжыр уиIэу, уи жьэгур мыужьыхыу, уардэунэу, хьэщIэ етIысэхыпIэрэ унапIэ махуэу, благъэм уагъэлъапIэу, ныбжьэгъум уаIэту, хъуэхъур уи бэу, жьыгъэр къыпщIэмыхьэу упсэуну, улэжьэну ди гуапэщ.
«Адыгэ псалъэ» газетым
и лэжьакIуэхэр.
